དེ་ཡང་སྐྱབས་རྗེ་གྱི་ལིང་གཏེར་སྟོན་ཡབ་སྲས་ཀྱིས་སྐུ་དངོས་སུ་ཕྱག་འདེབས་མཛད་པའི་མགོ་ལོག་གྱི་ལིང་རི་ཁྲོད་དམ་བྲག་ཤུར་ཀཿཐོག་སྐྱིད་པའི་དོ་ར་དང་།ཆབ་འགག་བཀྲ་ཤིས་དར་ཐང་རིང་མོའི་སྔགས་དགོན་ཆུ་བར་ནོར་བུའི་གླིང་།མདོ་ལ་བ་དམ་སྒོ་མེ་སྔགས་དགོན་བསམ་གཏན་ཨེ་ཝཾ་གླིང་།འབྲུག་ཁྱུང་སྔགས་དགོན་མདོ་སྔགས་བཤད་སྒྲུབ་དར་རྒྱས་གླིང་།བོང་སྟག་བྲ་ཚའི་སྔགས་དགོན་ནམ་བྲག་དམར་སྨིན་གྲོལ་དར་རྒྱས་གླིང་སོགས་རིག་འཛིན་འདུས་སྡེ་ཆེན་པོ་འདི་དག་གི་ལྷ་སྡེ་དཀར་པོ་སྟེ་རྒྱ་ར་ཨེར་སྟི་སྐེ་ར་སོགས་ཆབ་འགག་གསེར་གཞུང་རིང་མོའི་ཡུལ་གྲུ་དང་།བོང་སྟག་ཚོ་བ་བཅོ་བརྒྱད་སོགས་ལོངས་སྤྱོད་རྨད་དུ་བྱུང་བའི་ཡལ་ག་ཕྱོགས་དང་ཕྱོགས་སུ་རྒྱས་པར་བདེ་སྐྱིད་དཔལ་གྱི་ལོ་འདབ་བྱེ་བས་བརྒྱན་ཞིང་།རབ་དཀར་དད་འདུན་མོས་པའི་མེ་ཏོག་སྣ་ཚོགས་འཁྲུངས་པ་དང་།དགེ་བཅུའི་ལེགས་ཚོགས་མ་ལུས་འདོད་དགུའི་འབྲས་བུ་ཕུན་ཚོགས་མངར་པོས་བརྒྱན་པ།སྔ་ཕྱི་བར་གསུམ་ཀུན་ཏུ་སྐྱེས་པའི་རྗེ་འབངས་ལས་ཅན་རྣམས་ཀྱིས་རྣམ་དཀར་ལས་ཀྱི་ས་བོན་ལེགས་པོའི་རྩ་བ་ཡོངས་སུ་ཚུགས་སོ།།